Forstjóri Landspítalans segir hann nálgast neyðarástand, mikilvægt sé að tryggja öruggt heilbrigðiskerfi til framtíðar. Staðgengill sóttvarnalæknis segir að fjölgi smitum mjög sé hætta á að kerfin bresti og neyðarástand skapist. Hundrað fimmtíu og eitt nýtt smit greindist innanlands í gær. Fimmtíu og fimm voru óbólusett og hafa aldrei verið fleiri á einum degi. Ísland er orðið rautt í litakóðunarkerfi Sóttvarnastofnunar Evrópu.
Kamilla Sigríður Jósefsdóttir, staðgengill sóttvarnalæknis, óttast að fari smitum enn fjölgandi geti skapast vítahringur og heilbrigðiskerfið brostið undan álaginu.
Páll Matthíasson forstjóri Landspítalans sagði hann vera á mörkum neyðarástands. Þjóðfélagið sé líka á fullu og því verði slys og önnur atvik ólíkt því sem var í fyrri bylgjum. Því sé líklegt að álag aukist. Líklega þurfi að opna fleiri deildir fyrir covid-sjúklinga. Hann segir brýnt að ná valdi á bylgjunni hratt og örugglega enda toppnum ekki náð, vinna beri áfram að viðbrögðum og efla heilbrigðiskerfið. Það sé helsta verkefni samfélagsins til langrar framtíðar. Þessi og viðlíka farsóttir séu komnar til að vera.
við höfum verið á hættustigi frá því að við fórum að leggja fólk í rauninni. Við erum við neyðastástand, við glímum við erfiðleika við að manna gjörgæslurýmin hjá okkur. Við erum búin að fylla A7 smitsjúkdómadeildina af fólki með covid. Við þurfum næst samkvæmt okkar áætlun að opna A6, lungnadeildina fyrir covid-veika.
Staðgengill sóttvarnalæknis óttast að heilbrigðiskerfið þoli ekki að smitum fjölgi mjög. Forstjóri Landspítalans segir sjúkrahúsið á mörkum neyðarástands enda sé við fleira að glíma en covid. Styrkja þurfi heilbrigðiskerfið til framtíðar. 